Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για τη σύσταση Επιτροπής Κοινωνικής Προστασίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Εισαγωγή

Η Συνθήκη της Νίκαιας τέθηκε σε ισχύ την 1η Φεβρουαρίου 2003. Προβλέπει στο νέο άρθρο 144 της συνθήκης ΕΚ τη σύσταση συμβουλευτικής επιτροπής κοινωνικής προστασίας για την προώθηση της συνεργασίας μεταξύ των κρατών μελών και της Επιτροπής για την κοινωνική προστασία. Μια επιτροπή κοινωνικής προστασίας με ίδια καθήκοντα και στόχους είχε συσταθεί με απόφαση του Συμβουλίου της 29ης Ιουνίου 2000 (2000/436/EK) και λειτουργεί από τότε. Ο σκοπός της παρούσας απόφασης είναι κυρίως διαδικαστικός - να συσταθεί η Επιτροπή σύμφωνα με τη νέα νομική βάση. Προτείνει, σε σχέση με το διατακτικό της απόφασης, τρεις αλλαγές κατεύθυνσης από την προσέγγιση της υφιστάμενης απόφασης, για τους λόγους που εξηγούνται στην παρούσα αιτιολογική έκθεση.

2. Νομική βάση

Η Επιτροπή Κοινωνικής Προστασίας συστάθηκε με την απόφαση του Συμβουλίου της 29ης Ιουνίου 2000 (2000/436/EK), σύμφωνα με το άρθρο 202 της συνθήκης ΕΚ. Η προηγούμενη απόφαση θα ακυρωθεί ύστερα από την έγκριση του παρόντος σχεδίου απόφασης.

Το άρθρο 144 της συνθήκης ΕΚ όπως τροποποιήθηκε από τη Συνθήκη της Νίκαιας ορίζει τα εξής:

-«Το Συμβούλιο, μετά από διαβούλευση με το Ευρωπαϊκό Κοινοβούλιο, ιδρύει συμβουλευτική επιτροπή κοινωνικής προστασίας για την προώθηση της συνεργασίας μεταξύ των κρατών μελών και με Επιτροπή για την κοινωνική προστασία. Η επιτροπή έχει ως έργο:

-να παρακολουθεί την κοινωνική κατάσταση και την εξέλιξη των πολιτικών κοινωνικής προστασίας στα κράτη μέλη και στην Κοινότητα,

-να διευκολύνει τις ανταλλαγές πληροφοριών, εμπειριών και δοκιμασμένων πρακτικών μεταξύ των κρατών μελών και με την Επιτροπή,

-με την επιφύλαξη του άρθρου 207, να καταρτίζει εκθέσεις, να διατυπώνει γνώμες ή να αναλαμβάνει άλλες δραστηριότητες στους τομείς της αρμοδιότητάς της, είτε κατόπιν αιτήσεως του Συμβουλίου ή της Επιτροπής είτε εξ ιδίας πρωτοβουλίας,

-κατά την εκτέλεση των καθηκόντων της, η επιτροπή αναλαμβάνει τις δέουσες επαφές με τους κοινωνικούς εταίρους.

-Κάθε κράτος μέλος και η Επιτροπή διορίζουν δύο μέλη της επιτροπής.»

Για το λόγο αυτό το σχέδιο απόφασης ορίζει ως νομική βάση της πρότασης το άρθρο 144.

3. Προτεινόμενες τροποποιήσεις στο διατακτικό του κειμένου

3.1. Ορισμός των καθηκόντων της επιτροπής

Το άρθρο 144 επεκτείνει τον ορισμό των καθηκόντων της επιτροπής πέραν εκείνων που προβλέπει η απόφαση 2000/436/EK. Ορίζει ότι καθήκον της επιτροπής είναι «να παρακολουθεί την κοινωνική κατάσταση και την εξέλιξη των πολιτικών κοινωνικής προστασίας...» (οι λέξεις με πλάγιους χαρακτήρες είναι νέες). Το σχέδιο απόφασης χρησιμοποιεί τη διατύπωση της συνθήκης.

3.2. Διατύπωση σχετικά με την εκπόνηση των εκθέσεων

Το άρθρο 1 παράγραφος 2 της απόφασης του Συμβουλίου 2000/436/EK ορίζει τα καθήκοντα της επιτροπής κοινωνικής προστασίας ως εξής:

-Με την επιφύλαξη του άρθρου 207 της συνθήκης, να εκπονεί, προς υποβολή στο Συμβούλιο, ετήσια έκθεση για την κοινωνική προστασία που να εκθέτει τις πολιτικές εξελίξεις όσον αφορά την επίτευξη των στόχων που καθορίστηκαν από το Συμβούλιο.

Η αναφορά στην εκπόνηση ετήσιας έκθεσης σχετικά με την κοινωνική προστασία ανταποκρίνεται στην πρόταση που έγινε για το σκοπό αυτό στην ανακοίνωση της Επιτροπής «συντονισμένη στρατηγική για τον εκσυγχρονισμό της κοινωνικής προστασίας» (COM(1999) 347 τελικό της 14ης Ιουλίου 1999). Στην πράξη, η ικανοποίηση αυτού του αιτήματος δεν αποτελούσε προτεραιότητα για την επιτροπή λόγω των άλλων αποστολών που της ανατέθηκαν, ιδίως από το Ευρωπαϊκό Συμβούλιο στη Λισσαβόνα και από μεταγενέστερα Ευρωπαϊκά Συμβούλια. Μόνο μία έκθεση συντάχτηκε το 2002, αναφερόμενη στην κατάσταση του 2001. Επίσης, η Επιτροπή, θα προτείνει σε μια πρόταση που θα υποβληθεί στην επιτροπή ταυτόχρονα με το παρόν σχέδιο πρότασης, νέες ρυθμίσεις εργασίας και διαδικασίες οργάνωσης της πολιτικής συνεργασίας όσον αφορά την κοινωνική προστασία, δυνάμει των οποίων θα αλλάξει ο ρόλος της ετήσιας έκθεσης.

Η διατύπωση σχετικά με την προετοιμασία εκθέσεων στο νέο άρθρο 144 (βλ. τμήμα 2 παραπάνω) είναι γενικότερη και θα έχει ως συνέπεια να αφήσει εκκρεμή όλα τα ζητήματα που αφορούν μια μελλοντική ετήσια έκθεση. Η Επιτροπή προτείνει, στο άρθρο 1 παράγραφος 2 του σχεδίου απόφασης που επισυνάπτεται στο παράρτημα, πλήρη ευθυγράμμιση με το άρθρο της συνθήκης στο σημείο αυτό.

3.3. Ισορροπία μεταξύ των φύλων στη σύνθεση των αντιπροσωπειών στο πλαίσιο της επιτροπής

Το άρθρο 2 παράγραφος 1 περιέχει προτάσεις σχετικά με τη σύνθεση της Επιτροπής. Προτείνεται να προστεθεί νέα δράση που καλεί τα κράτη μέλη να εξασφαλίσουν ισορροπία μεταξύ των φύλων στη σύνθεση των αντιπροσωπειών τους.

2003/0133 (CNS)

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για τη σύσταση Επιτροπής Κοινωνικής Προστασίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 144,

την πρόταση της Επιτροπής [1],

[1] ΕΕ C..., ..., σ. ...

τη γνώμη του Ευρωπαϊκού Κοινοβουλίου [2],

[2] ΕΕ C..., ..., σ. ...

Εκτιμώντας τα εξής:

(1) Στην ανακοίνωσή της «Συντονισμένη στρατηγική για τον εκσυγχρονισμό της κοινωνικής προστασίας» της 14ης Ιουλίου 1999 [3], η Επιτροπή υπέβαλε εισηγήσεις για την ενίσχυση της συνεργασίας στον τομέα της κοινωνικής προστασίας, μεταξύ άλλων, με τη σύσταση ομάδας υπαλλήλων υψηλού επιπέδου.

[3] COM(1999) 347 τελικό.

(2) Το Ευρωπαϊκό Συμβούλιο, στο ψήφισμά του της 16ης Φεβρουαρίου 2000, επικρότησε την ανακοίνωση της Επιτροπής και τη δημιουργία μιας τέτοιας ομάδας.

(3) Το Συμβούλιο, στα συμπεράσματά του της 17ης Δεκεμβρίου 1999, σχετικά με την ενίσχυση της συνεργασίας για τον εκσυγχρονισμό και τη βελτίωση της κοινωνικής προστασίας [4], υποστήριξε την πρόταση της Επιτροπής για τη δημιουργία μηχανισμού ενισχυμένης συνεργασίας που θα αναπτυχθεί από τις εργασίες μιας ομάδας υπαλλήλων υψηλού επιπέδου για την εφαρμογή της δράσης αυτής. Το Συμβούλιο υπογράμμισε ότι η συνεργασία αυτού του είδους θα πρέπει να καλύπτει όλες τις μορφές κοινωνικής προστασίας και, όπου χρειάζεται, να βοηθά τα κράτη μέλη να βελτιώνουν και να ενισχύουν τα συστήματά τους κοινωνικής προστασίας, σύμφωνα με τις εθνικές τους προτεραιότητες. Επίσης, υπενθύμισε την αρμοδιότητα των κρατών μελών για την οργάνωση και τη χρηματοδότηση της κοινωνικής προστασίας και επικρότησε τους ευρύτερους στόχους μέσα στο γενικό πλαίσιο της πρόκλησης του εκσυγχρονισμού των συστημάτων κοινωνικής προστασίας που καθόρισε η Επιτροπή, δηλαδή εξασφάλιση οικονομικά αποδοτικής εργασίας και ασφαλούς εισοδήματος, εξασφάλιση ασφαλών συντάξεων και βιώσιμων συνταξιοδοτικών συστημάτων, προαγωγή της κοινωνικής ένταξης και εξασφάλιση βιώσιμης υγειονομικής περίθαλψης υψηλής ποιότητας. Τέλος, το Συμβούλιο αναγνώρισε ότι τα θέματα που έχουν σχέση με τα οικονομικά είναι κοινά για όλους τους στόχους.

[4] ΕΕ C 8, 12.1.2000, σ. 7.

(4) Στα συμπεράσματα της Προεδρίας του Ευρωπαϊκού Συμβουλίου της Λισσαβόνας στις 23 και 24 Μαρτίου 2000, αναγνωρίζεται η σημασία της κοινωνικής προστασίας στην περαιτέρω ανάπτυξη και στον εκσυγχρονισμό ενός δραστήριου και δυναμικού κράτους πρόνοιας στην Ευρώπη και καλείται το Συμβούλιο να ενισχύσει τη συνεργασία μεταξύ των κρατών μελών με την ανταλλαγή εμπειριών και ορθών πρακτικών βάσει βελτιωμένων δικτύων πληροφοριών.

(5) Στη Νίκαια και στις μεταγενέστερες συνόδους, το Ευρωπαϊκό Συμβούλιο ενέκρινε τακτικά τις εργασίες της επιτροπής κοινωνικής προστασίας για την προώθηση της ανταλλαγής εμπειριών σε κοινοτικό επίπεδο όσον αφορά την κοινωνική προστασία.

(6) Η επιτροπή κοινωνικής προστασίας που συστάθηκε με την απόφαση 2000/436/ΕΚ [5] του Συμβουλίου απέδειξε σαφώς τη χρησιμότητά της ως συμβουλευτικού οργάνου τόσο του Συμβουλίου όσο και της Επιτροπής, και συνέβαλε ενεργά στην ανάπτυξη της ανοικτής μεθόδου συντονισμού όπως ορίσθηκε αυτή από το Ευρωπαϊκό Συμβούλιο στη Λισσαβόνα.

[5] ΕΕ L 172, 12.7.2000, σ. 26.

(7) Μετά την έναρξη ισχύος της συνθήκης της Νίκαιας την 1η Φεβρουαρίου 2003, μια επιτροπή κοινωνικής προστασίας με πρόσθετα καθήκοντα θα πρέπει να αντικαταστήσει την υφιστάμενη επιτροπή με την ίδια ονομασία προκειμένου να μπορέσει να συνεχιστεί το έργο της. Ως εκ τούτου, η απόφαση 2000/436/ΕΚ πρέπει να καταργηθεί από την ημερομηνία κατά την οποία αναλαμβάνει καθήκοντα η νέα επιτροπή κοινωνικής προστασίας,

ΑΠΟΦΑΣΙΖΕΙ:

Άρθρο 1

1. Συγκροτείται επιτροπή κοινωνικής προστασίας (αποκαλούμενη στο εξής "η επιτροπή") με συμβουλευτικό χαρακτήρα για να προάγει τη συνεργασία μεταξύ των κρατών μελών και με την Επιτροπή σε θέματα πολιτικών κοινωνικής προστασίας σε πλήρη συμμόρφωση προς τη συνθήκη και λαμβανομένων δεόντως υπόψη των εξουσιών των θεσμικών οργάνων και οργανισμών της Κοινότητας.

2. Τα καθήκοντα της επιτροπής είναι τα ακόλουθα:

α) να παρακολουθεί την κοινωνική κατάσταση και την εξέλιξη των πολιτικών κοινωνικής προστασίας στα κράτη μέλη και στην Κοινότητα,

β) να διευκολύνει την ανταλλαγή πληροφοριών, εμπειριών και δοκιμασμένων πρακτικών μεταξύ των κρατών μελών και της Επιτροπής,

γ) με την επιφύλαξη του άρθρου 207, να καταρτίζει εκθέσεις, να διατυπώνει γνώμες ή να αναλαμβάνει άλλες δραστηριότητες στους τομείς της αρμοδιότητάς της, είτε κατόπιν αιτήσεως του Συμβουλίου ή της Επιτροπής ή εξ ιδίας πρωτοβουλίας.

3. Η επιτροπή συνεργάζεται, ενδεχομένως, με άλλα αρμόδια όργανα και επιτροπές που ασχολούνται με θέματα της κοινωνικής και οικονομικής πολιτικής, όπως είναι η επιτροπή απασχόλησης και η επιτροπή οικονομικής πολιτικής.

4. Για την εκπλήρωση της εντολής της, η επιτροπή εγκαθιδρύει τις κατάλληλες επαφές με τους κοινωνικούς εταίρους.

Άρθρο 2

1. Η επιτροπή αποτελείται από δύο αντιπροσώπους, οι οποίοι διορίζονται από κάθε κράτος μέλος και δύο αντιπροσώπους της Επιτροπής. Οι αντιπρόσωποι μπορούν να επικουρούνται από δύο αναπληρωτές.

Τα κράτη μέλη και η Επιτροπή εξασφαλίζουν κατά τον καλύτερο δυνατό τρόπο την ισορροπία μεταξύ των δύο φύλων στη σύνθεση των αντιπροσωπειών.

2. Η επιτροπή μπορεί να απευθύνεται σε εξωτερικούς εμπειρογνώμονες όταν το επιβάλλουν τα θέματα που εξετάζει.

Άρθρο 3

1. Η επιτροπή εκλέγει τον πρόεδρό της μεταξύ των αντιπροσώπων των κρατών μελών για μη ανανεώσιμη θητεία διάρκειας δύο ετών.

Ο/η πρόεδρος επικουρείται από τέσσερις αντιπροέδρους, εκ των οποίων δύο εκλέγονται από την επιτροπή μεταξύ των μελών της για διετή θητεία. Ο τρίτος είναι αντιπρόσωπος του κράτους μέλους που ασκεί την Προεδρία του Συμβουλίου και ο τέταρτος είναι αντιπρόσωπος του κράτους μέλους που θα ασκήσει την επόμενη Προεδρία.

2. Την επιτροπή συγκαλεί ο/η πρόεδρός της με δική του/της πρωτοβουλία ή μετά από αίτηση των μισών τουλάχιστον μελών της επιτροπής.

3. Η επιτροπή καταρτίζει τον εσωτερικό της κανονισμό. Οι δαπάνες επιστρέφονται σύμφωνα με τους ισχύοντες διοικητικούς κανόνες.

4. Η Επιτροπή παρέχει στην επιτροπή αναλυτική και οργανωτική υποστήριξη. Ορίζει ως Γραμματέα ένα μέλος του προσωπικού της, το οποίο ενεργεί βάσει οδηγιών της επιτροπής όταν την επικουρεί στην εκτέλεση των καθηκόντων της.

Η Επιτροπή συνεργάζεται με τη Γενική Γραμματεία του Συμβουλίου όσον αφορά τη διεξαγωγή των συνεδριάσεων.

Άρθρο 4

Η επιτροπή μπορεί να αναθέτει τη μελέτη συγκεκριμένων θεμάτων στα αναπληρωματικά της μέλη ή να δημιουργεί ομάδες εργασίας για το σκοπό αυτό. Στις περιπτώσεις αυτές, η προεδρία ασκείται είτε από ένα μέλος είτε από ένα αναπληρωματικό μέλος της επιτροπής, ή από έναν υπάλληλο της Επιτροπής που διορίζει η επιτροπή.

Οι ομάδες εργασίας μπορούν να ζητούν τη βοήθεια εμπειρογνωμόνων.

Άρθρο 5

Η απόφαση 2000/436/EK καταργείται από την ημερομηνία της πρώτης συνεδρίασης της επιτροπής που συγκροτείται με την παρούσα απόφαση. Η πρώτη συνεδρίαση της επιτροπής θα πραγματοποιηθεί το αργότερο τέσσερις μήνες μετά την ημερομηνία έκδοσης της παρούσας απόφασης.

Βρυξέλλες, [...]

Για το Συμβούλιο

Ο Πρόεδρος

ΔΗΜΟΣΙΟΝΟΜΙΚΟ ΔΕΛΤΙΟ

1. ΤΙΤΛΟΣ ΤΗΣ ΕΝΕΡΓΕΙΑΣ

Σύσταση επιτροπής κοινωνικής προστασίας.

2. ΚΟΝΔΥΛΙΟ ΤΟΥ ΠΡΟΫΠΟΛΟΓΙΣΜΟΥ

A 7031 Υποχρεωτικές επιτροπές

A 7010 Έξοδα αποστολών, μετακινήσεων και άλλες παρεπόμενες δαπάνες.

3. ΝΟΜΙΚΗ ΒΑΣΗ

Άρθρο 144 της συνθήκης ΕΚ όπως τροποποιήθηκε από τη συνθήκη της Νίκαιας.

4. ΠΕΡΙΓΡΑΦΗ ΤΗΣ ΕΝΕΡΓΕΙΑΣ:

4.1 Γενικός στόχος της ενέργειας

Στα συμπεράσματα της 17ης Δεκεμβρίου 1999 (2000/C 8/7) σχετικά με την ενίσχυση της συνεργασίας για τον εκσυγχρονισμό και τη βελτίωση της κοινωνικής προστασίας, το Συμβούλιο υποστήριξε την εισήγηση της Επιτροπής για τη σύσταση μηχανισμού ενισχυμένης συνεργασίας υπό μορφή ομάδας υπαλλήλων υψηλού επιπέδου. Στις 29 Ιουνίου 2000 το Συμβούλιο με απόφασή του (2000/436/EK), συγκρότησε συμβουλευτική επιτροπή κοινωνικής προστασίας για την προώθηση της συνεργασίας μεταξύ των κρατών μελών και με την Επιτροπή για την κοινωνική προστασία. Σκοπός της παρούσας απόφασης είναι να συγκροτηθεί επιτροπή κοινωνικής προστασίας με ίδιο χαρακτήρα και στόχους βάσει της νέας συνθήκης, δηλ. του άρθρου 144 της συνθήκης ΕΚ όπως τροποποιήθηκε από τη συνθήκη της Νίκαιας. Η προηγούμενη απόφαση θα ακυρωθεί ύστερα από την έγκριση του παρόντος σχεδίου απόφασης.

4.2 Περίοδος καλυπτόμενη από την ενέργεια και λεπτομέρειες που προβλέπονται για την ανανέωσή της

Δεν προσδιορίζεται.

5. ΚΑΤΑΤΑΞΗ ΤΩΝ ΔΑΠΑΝΩΝ/ΕΣΟΔΩΝ

5.1 Υποχρεωτικές/Μη υποχρεωτικές δαπάνες

Μη Υποχρεωτική Δαπάνη.

5.2 Διαχωριζόμενες/Μη διαχωριζόμενες πιστώσεις

Μη διαχωριζόμενες πιστώσεις.

5.3 Είδος των σχετικών εσόδων

Είδος εσόδων: ουδέν

6. ΕΙΔΟΣ ΔΑΠΑΝΩΝ/ΕΣΟΔΩΝ

100% για το αναγκαίο προσωπικό και τα έξοδα συνεδριάσεων.

7. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

Καμία επίπτωση στις επιχειρησιακές δαπάνες. όσον αφορά τις διοικητικές δαπάνες βλ. σημείο 10.

8. ΠΡΟΒΛΕΠΟΜΕΝΕΣ ΔΙΑΤΑΞΕΙΣ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Οι δαπάνες θα εκτελεσθούν σύμφωνα με τους συνήθεις διοικητικούς κανόνες που διέπουν την πληρωμή των εξόδων των εμπειρογνωμόνων που προσκαλούνται στις συνεδριάσεις.

9. ΣΤΟΙΧΕΊΑ ΑΝΑΛΥΣΗΣ ΚΟΣΤΟΥΣ/αποτελεσματικότητασ

9.1 Ειδικοί και ποσοτικά προσδιορισμένοι στόχοι. μέρος του πληθυσμού που αφορά η ενέργεια

Η σύσταση επιτροπής κοινωνικής προστασίας που θα επικουρεί το Συμβούλιο κατά την άσκηση των αρμοδιοτήτων του στον τομέα της κοινωνικής προστασίας, σύμφωνα με τις συνθήκες και λαμβάνοντας υπόψη τις αρμοδιότητες των θεσμικών οργάνων και των οργανισμών της Κοινότητας.

Στην επιτροπή ανατίθεται ειδικότερα:

-να παρακολουθεί την κοινωνική κατάσταση και την εξέλιξη των πολιτικών κοινωνικής προστασίας στα κράτη μέλη και στην Κοινότητα.

-να διευκολύνει τις ανταλλαγές πληροφοριών, εμπειριών και δοκιμασμένων πρακτικών μεταξύ των κρατών μελών και με την Επιτροπή.

-να καταρτίζει εκθέσεις, να διατυπώνει γνώμες ή να αναλαμβάνει άλλες δραστηριότητες στους τομείς της αρμοδιότητάς της, είτε κατόπιν αιτήσεως του Συμβουλίου ή της Επιτροπής είτε εξ ιδίας πρωτοβουλίας.

-να συνεργάζεται, όπου ενδείκνυται, με άλλους συναφείς φορείς και επιτροπές που ασχολούνται με κοινωνικά και οικονομικά θέματα, όπως η επιτροπή απασχόλησης και η επιτροπή οικονομικής πολιτικής.

-να δημιουργεί τις δέουσες επαφές με τους κοινωνικούς εταίρους.

9.2 Αιτιολόγηση της ενέργειας

Η ανακοίνωση της Επιτροπής "συντονισμένη στρατηγική για τον εκσυγχρονισμό της κοινωνικής προστασίας" (COM(1999) 347 τελικό της 14ης Ιουλίου 1999 πρότεινε στενότερο πλαίσιο συνεργασίας στον τομέα της κοινωνικής προστασίας, βάσει ανταλλαγών εμπειριών, αμοιβαίας συνεννόησης και αξιολόγησης των συνεχών πολιτικών εξελίξεων για τον εντοπισμό των καλύτερων πρακτικών. Για το σκοπό αυτό, το Συμβούλιο συγκρότησε καταρχάς προσωρινή ομάδα υπαλλήλων υψηλού επιπέδου για την εκτέλεση αυτού του καθήκοντος (συμπεράσματα του Συμβουλίου της 17ης Δεκεμβρίου 1999 στην ενίσχυση της συνεργασίας για τον εκσυγχρονισμό και τη βελτίωση της κοινωνικής προστασίας (ΕΕ C 8, 12.1.2000, σλ 7) και κατόπιν συγκρότησε επιτροπή κοινωνικής προστασίας για τη συνέχιση του έργου (απόφαση του Συμβουλίου της 29ης Ιουνίου 2000, ΕΕ L 172, 12.7.2000, σ. 26). Από τότε, το Συμβούλιο και το Ευρωπαϊκό Συμβούλιο ανέθεταν τακτικά στην επιτροπή κοινωνικής προστασίας τη μελέτη διαφόρων πολιτικών προβλημάτων σχετικά με την κοινωνική προστασία στο πλαίσιο του γενικού στρατηγικού στόχου της κοινωνικοοικονομικής πολιτικής που όρισε το Ευρωπαϊκό Συμβούλιο στη Λισσαβώνα το Μάρτιο του 2000.

9.3 Παρακολούθηση και αξιολόγηση της ενέργειας

Η Επιτροπή είναι επιφορτισμένη με την εκπόνηση γνωμών και εκθέσεων για το Συμβούλιο κοινωνικών υποθέσεων, το Ευρωπαϊκό Συμβούλιο και την Επιτροπή.

9.4 Συνοχή με το δημοσιονομικό προγραμματισμό

Τα προβλεπόμενα μέτρα περιέχονται στο δημοσιονομικό προγραμματισμό της ΓΔ EMPL.

10. ΔΙΟΙΚΗΤΙΚΕΣ ΔΑΠΑΝΕΣ (ΜΕΡΟΣ Α ΤΟΥ ΤΜΗΜΑΤΟΣ ΙΙΙ ΤΟΥ ΓΕΝΙΚΟΥ ΠΡΟΫΠΟΛΟΓΙΣΜΟΥ)

10.1 Επίπτωση στον αριθμό θέσεων απασχόλησης

>ΘΕΣΗ ΠIΝΑΚΑ>

Η υφιστάμενη επιτροπή εργάζεται με το επίπεδο προσωπικού που περιγράφεται ανωτέρω.

10.2 Συνολικές δημοσιονομικές επιπτώσεις των επί πλέον ανθρώπινων πόρων

ΕΥΡΩ

>ΘΕΣΗ ΠIΝΑΚΑ>

Τα ποσά εκφράζουν το συνολικό κόστος του συμπληρωματικού προσωπικού για τη συνολική διάρκεια της ενέργειας, αν η ενέργεια έχει καθορισμένη διάρκεια, ή το κόστος για 12 μήνες, αν η διάρκεια είναι αόριστη.

10.3 Αύξηση άλλων διοικητικών δαπανών που συνεπάγεται η ενέργεια

Τα έξοδα ταξιδιού των εμπειρογνωμόνων των κρατών μελών θα αναλαμβάνονται σύμφωνα με τους ισχύοντες κανόνες. Οι συνεδριάσεις των επιτροπών θα οργανώνονται από την Επιτροπή στα κτίριά της. Η διερμηνεία θα εξασφαλίζεται από την Επιτροπή. Βάσει των εκτιμήσεων, η Επιτροπή θα συνεδριάσει περίπου 11 φορές ετησίως και η υποομάδα της «δείκτες», 8 φορές ετησίως.

Οι δαπάνες για αυτές τις 11 συνεδριάσεις (30 συμμετέχοντες) θα ανέρχονται περίπου σε 250 000 ευρώ ετησίως. Η ομάδα «δείκτες» θα συνεδριάσει περίπου 8 φορές ετησίως. Οι δαπάνες για τις συνεδριάσεις αυτές (15 συμμετέχοντες) θα ανέρχονται σε 78 000 ευρώ, και συνεπώς το σύνολο των ετήσιων δαπανών στο πλαίσιο του άρθρου Α 7031 του προϋπολογισμού θα είναι 328 000 ευρώ.

ευρώ

>ΘΕΣΗ ΠIΝΑΚΑ>

Οι αναφερόμενες δαπάνες αντιστοιχούν στις δαπάνες που θα είχαν αναληφθεί από την υφιστάμενη επιτροπή.

Τα ποσά ανταποκρίνονται στις συνολικές δαπάνες της ενέργειας εάν η διάρκειά της είναι προκαθορισμένη ή στις δαπάνες για 12 μήνες εάν η διάρκεια δεν είναι καθορισμένη.

Οι ανάγκες σε ανθρώπινους και διοικητικούς πόρους θα καλυφθούν από τα κονδύλια που θα διατεθούν στη Γενική Διεύθυνση στο πλαίσιο της ετήσιας διαδικασίας χορήγησης κονδυλίων.

Όλες οι δαπάνες στον τίτλο A7 καλύπτονται από τους ετήσιους πόρους που διατίθενται για τις διοικητικές πιστώσεις.